V priebehu štvrtka a piatka v Univerzitnej nemocnici v Bratislave do práce nenastúpilo približne 350 lekárov
BRATISLAVA. V Univerzitnej nemocnici v Bratislave sa situácia počas víkendu upokojila. Ako informovala hovorkyňa nemocnice Danica Lehocká, všetci lekári podľa rozpisu dnes nastúpili do služby, oddelenia fungujú v bežnom víkendovom režime.
V nočných službách v Univerzitnej nemocnici vypomáhali traja lekári - traumatológovia z Ružomberka. Ďalšie posily nemocnica očakáva dnes, doraziť by malo jedenásť lekárov – chirurgov a anestéziológov z Čiech.
V priebehu štvrtka a piatka v Univerzitnej nemocnici v Bratislave do práce nenastúpilo približne 350 lekárov. Ohrozené boli najmä oddelenia chirurgie, traumatológie a ortopédie. Napriek vážnej situácii v uplynulých dňoch však nemocnica v spolupráci s krajským operačným strediskom akútnu zdravotnú starostlivosť zabezpečovala.